شهریارین روحو “نازلی هیلال اؤلکه‌سی”نده
تورکسوی-ون “تورک دونیاسی‌نین اؤنجول‌لری” پروژه‌سی سیلسیله‌سین‌دن آذربایجانین بؤیوک شاعری محمدحسین شهریار آنکارادا خاطیرلاندی.
من ده آذر بالاسی، تورک اوغلو
دئمیشم آیری دوشن لشکریمه
گئدییم، وصل ائدییم باش‌لارینا.
فعالیته باشلادیغی واخت‌دان بیر-بیرین‌دن ماراق‌لی، مدنی پروژه‌لره ایمضا آتان اولوسلار آراسی تورک مدنیتی تشکیلاتی - تورکسوی 2017-جی ایلده ده عنعننی داوام ائتدیریر. ایلین اوّلینده بو سیرایا “تورک دونیاسی‌نین اؤنجول‌لری” آدلی پروژه علاوه اولونوب. بو پروژه اوچون هر آی تورک دونیاسی‌نین گؤرکم‌لی شخصیت‌لرین‌دن بیری یادا سالینیر، تانینمیش سیما‌لار کونفرانس، پانل و سمپوزیوم تدبیرلری ایله خاطیرلانیر.
بو تدبیرلرین بیرینجی‌سی ژانویه آییندا خوجا احمد یسوی‌یه حصر اولونموشدو. ایکینجی تدبیرده ایسه تورک دونیاسی‌نین بؤیوک شاعری شهریار آنیلدی.
فوریه‌نین 16-دا تورکسوی-ون آنکارا‌داکی بیناسیندا کئچیریلن کونفرانسدا قورومون باش کاتیبی دکتور کاسئینوو، باکی‌دان دعوت اولونان ادبیاتشوناس، آذربایجان دولت پداگوژی اونیورسیته‌سی‌نین پروفسورو، شهریار یارادیجی‌لیغی‌نین تدقیقاتچی‌سی علمان قولیئو، آذربایجان جمهوریتی، گونئی آذربایجان و تورکیه‌لی علم، مدنیت و مئدیا نماینده‌لری، او جمله‌دن آزتی وی-نین تورکیه تمثیلچی‌لری و ت.ر.ت چکیلیش قروپ‌لاری قاتیلیر.
آچیلیش دانشماسی ایله چیخیش ائدن تورکسوی-ون باش کاتیبی دوکتور کاسئینوو یئنی باشلادیق‌لاری تدبیر، اونون مقصد و مرام‌لاری حاقیندا معلومات وئردی، شهریاردان بحث ائتدی:
“شهریار او تایلی-بو تایلی آذربایجانین، بوتون تورک ادبیاتی‌نین قودرت‌لی سؤز صنعتکاری اولوب. غزل، قصیده، روباعی‌لر قلمه آلان شاعر تکجه آذربایجانا دئییل، عینی زاماندا، کئچمیش سووئت اتفاقین‌داکی تورک جمهوریت‌لره ده تأثیر گؤستریب. “حیداربابایا سلام” شعری ایسه اونون مملکت حسرتینی اورتایا قویان ان بؤیوک شعری‌دیر. او ایران وطنداشی اولان آذربایجان‌لی اولوب. اؤز ارثی ایله بوتون دونیایا یول گؤسترن اؤنم‌لی شاعر کیمی یاددا قالیب”.
“تورکیه غرب و شرقده باریشین قوووشدوغو یئردیر. شهریار دا دفعه‌لرله تورکیه‌یه گلمک ایسته‌ییب، اما آلینماییب. تصادفی دئییل کی، «نازلی هیلال اؤلکه‌سین» آدلی شعرینی ده تورکیه‌یه حصر ائتمیشدی. لاکین بو گون اونون روحو بوردا‌دیر.
هر بیر داهی داها چوخ بیر اثریله یاددا قالیر. “حیدربابایا سلام” دا شاعرین ان یاددا قالان پوئماسی‌دیر. اثر 1952-جی ایلده یازیلیب، 1954-جو ایلده چاپ ائدیلیب.”
سونرا آنکارادا اونیورسیته‌لرده اوخویان طلبه‌لر بؤیوک شاعرین شعرلرینی اوخودورلار.
قید ائدک کی، شهریارلا باغلی تدبیر فوریه‌ین 17-ده اسکیشهردکی آنادولو اونیورسیته‌سینده ده کئچیریله‌جک.
1924-جو ایلده شهریار تهرانا گلیر، طیب تحصیلی آلیر، بورادا ثوریا آدلی قیزی سئویر، اما آتاسی وئرمیر. اما بیر چوخ شعرلرینده شاعر اونو پری دئیه تصویر ائدیر.
بیر مدت بانکدا چالیشسا دا، سونرا‌دان شهریار بو باره‌ده دئییب: “منیم تک موصاحیب حیاتدا چوخدور، اما منیم تک شاعرلر آزدیر”.
گمیشم نازلی هیلال اؤلکه‌سینه.
فیکرتین اینجه خیال اؤلکه‌سینه.
آکیفین مارشی یاشاردیب گؤزومو،
باخیرام "یحیی کمال" اؤلکه‌سینه.
ائوئت، ایسلام اوجاغی تورکیه‌دیر
بیر مصلاسی ایاصوفیا‌دیر.
بورادا رومی کیمی عاریف‌لر وار.
صوفی‌لر عابده‌سی قونیادیر…
باخیشیم قول-قاناد آچدیقدا اوچور.
گؤز دئییر: “قوی، هله باخدیقجا باخیم،
بو اوفوق‌لرده سئوینجه قاریشیب
شفقین آرخینا آخدیقجا آخیم”.
گؤرورم بیر ابدی عزت وشان.
گله‌جک فخری اولان بیر کئچه‌جک.
یوخ، بو میللت، بو حقیقت اؤلمز،
او گؤزل‌لر گؤزه‌لی ایستاتبول.
او دنیزلر قیزی، دریا گلینی.
سانکی دریا چیچگی نیلوفر
قول آچیب، ساحله آتمیش الینی…
من ده آذر بالاسی، تورک اوغلو
قوناغام دوغما قارینداش‌لاریما.
دئمیشم آیری دوشن لشکریمه
گئدییم، وصل ائدییم باش‌لارینا.
دیلی، دینی، قانی بیر قارداشیدیق
سؤزو بیردینله‌سه، آغلار تاریخ.
ایشده محکوم ائده‌رک باشچی‌لاری
قارا میلت‌لری داغلار تاریخ…
گل سیخاخ بیر گره قارداشلیق الین
لعن ائدک ناخلف ایسلایمیزه.
بونو نادیر ده او واخت دویموشدو.
قوی محبت قالا اخلافیمیزه.
گؤروم، آی نازلی هیلال، ال سانجاق،
پارلاسین گئت-گئده بو سؤنمز اوجاق.
دئمیرم قول ائدک دونیانی بیز.
دونیا آنجاق بیزی اینسان سانا‌جاق.
محمد حسین شهریار
